**«When Spirits Are Calling My Name»**, svensk tittel: **«När vindarna viskar mitt namn»**, er en svensk popslager fra 2000, komponert av Thomas Holmstrand, Linda Jansson og Peter Dahl. Sangen ble fremført av Roger Pontare og den svenskspråklige versjonen vant svenske Melodifestivalen i 2000. Gjennom seieren i Melodifestivalen ble sangen Sveriges bidag i Eurovision Song Contest 2000 i Stockholm. Der ble den engelske versjonen fremført, og sangen endte som nummer 7 av 24 deltakere.

Bakgrunn
--------

Låten er komponert av låtskrivertrioen Thomas Holmstrand, Linda Jansson (i dag Dahl) og Peter Dahl. Den var et av ti bidrag til den svenske finalen av Melodifestivalen i Göteborg fredag 10. mars. I den svenske finalen hadde sangen svensk tekst og tittelen «När vindarna viskar mitt namn». Sangen var favoritt hos både juryene og seerne og vant dermed konkurransen og ble Sveriges bidrag til den internasjonale finalen på hjemmebane i Sverige 13. mai samme år. Dette var Roger Pontares andre Melodifestivalen-seier, etter å ha vunnet konkurransen i 1994 sammen med Marie Bergman og «Stjärnorna»

I den internasjonale finalen var Sverige det 18. landet ut på scenen av 24 deltakere. Pontare fremførte her den engelske versjonen av sangen og var kledd i en drakt som var inspirert av tradisjonelle drakter fra ulike urfolk. Med på scenen hadde Pontare med den norsk-samiske joikeren Johan Sara Jr. inuittkvinnen Kasaluk og den nordamerikanske indianeren Ken Roulette. Sammen med pyroteknikk og røykmaskiner, ble den svenske fremførelsen et minneverdig nummer i konkurransen. Sangen fikk til sammen 88 poeng i avstemningen, inkludert en tolver fra Tyrkia, og endte på syvendeplass av 24 deltakere.

Om sangen
---------

Sangteksten er en hyllest til urfolk og deres rettigheter. Men etter den svenske finalen, ble teksten møtt med skepsis og påstander om nasjonalisme. Blant annet trykket det innvandringskritiske politiske partiet Sverigedemokraterna sangen til sitt bryst, noe som opprørte Roger Pontare.

De tre komponistene fortalte at de hentet inspirasjonen til teksten etter å ha sett en film om indianerhøvdingen Geronimo. På scenen hadde også Pontare med en indianer og benektet at sangen og teksten på noen som helst måte kunne knyttes til svensk nasjonalisme.

Utgivelse
---------

Sangen ble utgitt på to singler, en svenskspråklig versjon og en engelskspråklig versjon.

### Sporliste

Svensk versjon, utgitt på Four Leaf Records (FLCSCD 1050):

| Spor | Låt | Lengde |
| --- | --- | --- |
| 1 | «När vindarna viskar mitt namn» | 03:04 |
| 2 | «När vindarna viskar mitt namn» (singback) | 03:01 |

Engelsk versjon, utgitt på Four Leaf Records (FLCSCD 1051):

| Spor | Låt | Lengde |
| --- | --- | --- |
| 1 | «When Spirits Are Calling My Name» | 02:59 |
| 2 | «Cold As Ice» | 03:00 |

Listeplasseringer
-----------------

Den svenske versjonen solgte til svensk platina og nådde en andreplass på den svenske singellisten. 22. april 2000 gikk også «När vindarna viskar mitt namn» til topps på Svensktoppen. Sangen lå 16 uker på Svensktoppen.

| Liste (2000) | Høyesteplassering |
| --- | --- |
| Sveriges flagg Sverige (Sverigetopplistan) | 2 |

Referanser
----------

1. ↑  «Roger Pontare – When Spirits Are Calling My Name». *discogs.com*. Besøkt 13. juni 2018.
2. ↑  Sweden, Sveriges Television AB, Stockholm,. «Melodifestivalen 2000». *svt.se* **(svensk)**. Besøkt 13. juni 2018.
3. ↑  «Sveriges poeng i Eurovision Song Contest 2000». *eurovision.tv*. Arkivert fra originalen 13. juni 2018. Besøkt 13. juni 2018.
4. 1 2  «Aftonbladet nöje: Pontare: Ni förstår inte texten». *wwwc.aftonbladet.se*. Besøkt 13. juni 2018.
5. ↑  «Roger Pontare - När Vindarna Viskar Mitt Namn». *Discogs* **(engelsk)**. Besøkt 13. juni 2018.
6. ↑  «Roger Pontare - When Spirits Are Calling My Name». *Discogs* **(engelsk)**. Besøkt 13. juni 2018.
7. ↑  Hung, Steffen. «"När vindarna viskar mitt namn" – Swedish Charts». *swedishcharts.com*. Besøkt 13. juni 2018.

| Utmerkelser og prestasjoner |
| --- |
|
| Forgjenger :**«Take Me to Your Heaven» medCharlotte Nilsson**

 | **Sveriges bidrag i Eurovision Song Contest**2000 | Etterfølger :**«Listen to Your Heartbeat» medFriends** |